Aşıq Valehlə aşıq Mahmudun 2-ci deyişməsi
İkinci deyişmə

Aşıq Mahmud

Naşı sarban öyünməsin bu yolda, 
Səhra mənzilində nər hünər eylər. 
Hansı dəyirmanın suyu çox olsa, 
Daşı fırlatmaqda pər hünər eylər.

Aşıq Valeh

Lovğa danışıqda nadan saz olar, 
Döyüş meydanında ər hünər eylər. 
Bir bədən ki, qəfil keçsə kəməndə, 
Salamat qurtarsa, sər hünər eylər.

Aşıq Mahmud

Gün ağır keçməklə həftə ay olmaz, 
Sızğa bulaq coşsa daşqın çay olmaz. 
Ala qarğa qızılquşa tay olmaz, 
Pələng davasında şir hünər eylər.

Aşıq Valeh

Qurd yanılmaz ovda necə qarısa, 
Kötül  ipək verməz yüz də sarısa. 
Ziyarət et harda ocaq varısa, 
Kamalı azlara pir  hünər evlər.

Aşıq Mahmud

Aşıq Mahmud coşar meydan açanda, 
Day titrəyər köhlən mənzil qaçanda. 
Üstü ağır olub, damlar uçanda, 
Zamın  kara gələr, tir hünər eylər.

Aşıq Valeh

Nadan çaşar danəndələr yanında, 
Hər könül soltandı öz gümanında. 
Ağlı dərin ustadlar meydanında, 
Aşıq Valeh coşar hər hünər eylər.
Deyişmələr